Russe bring Amerikaanse ruimtevaarder wel huis toeDie ruimtevaarder, Mark Vande Hei. (Foto: Alexander Nemenov/pool/AFP) Rusland het onderneem om ŉ Amerikaanse ruimtevaarder ŉ rit terug aarde toe te gee, ten spyte van vrese dat hy in die ruimte agtergelaat gaan word weens die VSA se sanksies teen Rusland. Mark Vande Hei (55) is al byna ŉ jaar lank op die internasionale ruimtestasie (IRS), maar sal nou op 30 Maart saam met twee Russe aarde toe terugkeer. Die ruimtevaarders sal aan boord van die Sojoes-kapsule vertrek en in Kazakstan land, berig die nuusagentskap Unilad. “Ons is in gesprekke met ons Russiese kollegas en niks het verander nie,” het Joel Montalbano, Nasa se IRS-programbestuurder, gesê. “Ek kan definitief sê dat Mark saam met die Sojoes-kapsule huis toe kom.” Vrese het onlangs ontstaan dat Vande Hei nie sal kan terugkeer aarde toe nie, nadat Dmitri Rogozin, die hoof van Rusland se ruimte-agentskap, gedreig het om hom agter te laat. Dié uitlating kom nadat die Amerikaanse president, Joe Biden, meer as die helfte van Rusland se hoëtegnologie-invoere opgeskort het weens die Russiese inval van Oekraïne. Hierdie sanksie sal volgens Biden verseker dat Rusland se “lugvaartbedryf, wat sy ruimteprogram insluit”, sal verswak. Rogozin, wat glo noue bande met Russiese pres. Wladimir Poetin het, het glo op Twitter gedreig om Vande Hei in die ruimte agter te laat, asook Rusland se gedeelte van die IRS heeltemal los te maak en in Amerika te laat neerstort. Die oudruimtevaarder Scott Kelly het Rogozin se dreigemente gekap en aan ABC News gesê hy is “woedend dat hy [Rogozin] die [ruimtevaarders] aangesê het om ŉ Amerikaanse bemanningslid agter te laat”. “Ek het nooit gedink ek sou iets so verregaande hoor nie,” het hy gesê. Nog ŉ ruimtevaarder, Cady Coleman, het aan ABC News gesê dat Amerikaanse en Russiese ruimtevaarders altyd saamgewerk het om lewe-of-dood-voorvalle te bowe te kom. “Ek was daar bo saam met drie Russiese ruimtevaarders en die doelwit het nooit verander nie, ongeag van wat op aarde aangaan,” sê Coleman. Ten spyte van die voortslepende konflik tussen Rusland en Oekraïne, hoop Kelly dat die vennootskap tussen die VSA en Rusland in die ruimte sal voortgaan.